Heiko Maas, utanríkisráðherra Þýskalands, viðurkenndi í gær að þýska ríkið hefði framið þjóðarmorð í Namibíu þegar ríkið var nýlenda Þýskalands. Um leið samþykktu stjórnvöld í Berlín að veita yfir milljarð evra í uppbyggingarstyrki til Namibíu. Namibísk stjórnvöld segja að viðurkenningin sé skref í rétta átt.
Maas sagði í yfirlýsingu sinni að nú ætli Þjóðverjar að líta á atburðina í upphafi síðustu aldar út frá viðmiðum nútímans, þar hafi verið framið þjóðarmorð. Þýskir landnemar drápu tugþúsundir úr röðum Hereróa og Nama á milli áranna 1904 og 1908. Sagnfræðingar hafa kallað það fyrsta þjóðarmorð 20. aldar, að sögn AFP fréttastofunnar.
Sjóðurinn sem stjórnvöld í Berlín leggja fram til uppbyggingar í Namibíu eru nokkurs konar skaðabætur af hálfu Þýskalands að sögn Maas. Með þeim vilja Þjóðverjar styðja við uppbyggingu og þróun í landinu. Upphæðin, um 1,1 milljarðar evra, verður greidd út á 30 ára tímabili, hefur AFP fréttastofan eftir heimildamanni sínum tengdum málinu. Stærstur hluti upphæðarinnar á að koma afkomendum Hereoa og Nama til góða.
Þjóðverjar tóku völd í Namibíu árið 1884 og héldu þeim til 1915. Hereoar risu upp gegn nýlenduherrum árið 1904, þar sem landnemarnir hirtu land og búfénað af þeim. Þeir drápu um hundrað landnema á sínum tíma, og ári síðar risu Namar gegn nýlenduherrunum. Þýski herforinginn Lothar von Trotha var sendur til þess að draga úr mótmælunum, og skipaði hann svo fyrir að þjóðunum skyldi útrýmt.